text: অবশেষে ১০৩ টাকায় পুলিশে চাকরি পেলেন ভ্যানচালক, চা বিক্রেতার মেয়ে
  দারিদ্র্যের সাথে নিত্য লড়াই করে বেঁচে থাকা লালমনিরহাটের ভ্যানচালক ও চা বিক্রতার মেয়েসহ কয়েকজন হতদরিদ্র পরিবারের সদস্য মেধা ও যোগ্যতায় বাংলাদেশ পুলিশে চাকরি পেয়েছেন। দীর্ঘ তিন বছর বেশ কিছু চাকরি নিয়োগ পরীক্ষায় আংশ নেন। কিন্তু অদৃশ্য কারণে চূড়ান্ত পর্যায়ে গিয়ে বাতিল হয়েও নিরাশ হননি লালমনিরহাটের কালীগঞ্জ উপজেলার কাকিনাহাট গ্রামের ভ্যানচালক আতিয়ার রহমানের মেয়ে আঁখি তারা। বড় শখ ছিল কোনো বাহিনীতে যোগদান করে গর্বিত সদস্য হিসেবে দেশের সেবা করা ও ভ্যানচালক বাবার অভাবের সংসারের হাল ধরা।
  আঁখি তারার বাবা আতিয়ার রহমান বলেন, কয়েকবার মেয়েটা ভাইভা পরীক্ষা দিয়ে বাতিল হয়েছে। অনেকেই বলেছে টাকা ছাড়া চাকরি হবে না। কিন্তু গরিব মানুষ টাকা কোথায় পাই। এবার মাইকিং শুনে মনে হয়েছিল যে টাকা ছাড়াই মেয়ের চাকরি হবে। আল্লাহ আমার ডাক শুনেছেন। তাদের প্রতিবেশী দেলোয়ার হোসেন ও আজিজার রহমান বলেন, আঁখি তারার চাকরি দেখে আমরা নিশ্চিত এখন মেধাবীরা চাকরি পায়। কারণ আঁখি তারার পরিবার এক বেলা খেলে অন্য বেলা উপোস থাকে।
  চা বিক্রেতা মহুবার রহমান বলেন, কখনো ভাবিনি আমার মত গরিবের মেয়ের পুলিশে চাকুরী হবে। মেয়ের বিয়ে দেয়ার টাকা নিয়ে ভাব ছিলাম। কিন্তু সেই মেয়ে এখন সংসারের হাল ধরতে পারবে। এজন্য পুলিশ সুপারের প্রতি কৃতজ্ঞতা প্রকাশ করেন। তাদের প্রতিবেশী স্কুলশিক্ষক সোহেল রানা বলেন, প্রথম দিকে মাইকিং শুনে অনেকেই অট্টহাসি দিলেও মৌসুমীর চাকরিই প্রমাণ করে পুলিশের মাইকিং স্বার্থক।
  শুধু আঁখি বা মৌসুমী নয়, হতদরিদ্র পরিবারের সদস্য হয়েও পুলিশে নিয়োগ পেয়েছেন অনেকেই। খোচাবাড়ি এলাকার দিনমজুর আনোয়ার হোসেনের ছেলে মনিরুল ইসলাম, কালীগঞ্জ করিমপুরের বর্গাচাষি মেহের আলীর ছেলে এনামুল হক, তিস্তা রতিপুরের বিমল চন্দ্রের মেয়ে প্রমিলাসহ অনেকেই। মেধাকে মূল্যায়ন করায় এমন হতদরিদ্র পরিবারের লোকজন চাকরির সুযোগ পেয়েছেন বলে দাবি স্থানীয়দের।